Դրոշի ասեղնագործումը

«Դրոշի ասեղնագործումը» (), բրիտանացի պրեռաֆայելիտ նկարիչ Էդմունդ Լեյթոնի նկարը՝ ստեղծված 1911 թվականին։

Նկարագրություն 
Կտավում պատկերված է երիտասարդ աղջիկ, որը նստած է միջնադարյան ամրոցի պատին և դրոշի ասեղնագործության վերջին գծերի վրա է աշխատում։ Դրոշի վրա ոսկեգույն դաշտում պատկերված է սև արծիվ։

Նկարն ստեղծված է ուշ պրեռաֆայելիզմի ոճով՝ անմասն Առաջին համաշխարհային պատերազմի իրադարձություններից։ Այս նկարում կան ուշ պրեռաֆայելիզմին հատուկ որոշ նշաններ՝ ռոմանտիկա և կերպարի գեղեցկություն։ Լեյթոնի կենսագիր Ալֆրեդ Յոկնին «Դրոշի ասեղնագործումը» նկարը դասել է 1911 թվականի կտավների շարքին, սակայն ոչ ներկայիս անվամբ։ Նկարի ձախ մասում քարերի մեջ գրված են նկարչի անվան, հայրանվան, ազգանվան սկզբնատառերը և կտավի ստեղծման տարեթիվը։

Նկարի ճակատագիր 
1928 թվականի ապրիլի 23-ին կտավը «Դրոշի նախապատրաստություն» անվամբ ցուցադրվել է «Քրիստիս» աճուրդում, և այն գնել է Վ. Սամփսոնը։ 1977 թվականին «Ֆիլիպս» աճուրդում նկարը վաճառվել է Ռիչարդ Գրինին։ Իսկ 1978 թվականի հունիսի 27-ին այն ստացել է այժմյան անվանումը, և Լոնդոնում «Սոթբիս» աճուրդում այն գնել է մասնավոր հավաքորդ։

Ծանոթագրություններ 

1911 նկարներ
Կանանց դիմապատկերներ
Էդմունդ Լեյթոնի նկարներ
Պրեռաֆայելիտների նկարներ
Մասնավոր հավաքածուներում գտնվող նկարներ